.”અને એક બીજી વાતકહું ?” એણે પૂછ્યું. ભલે, આટલા મહિને મારે ઘેર આવ્યો હતો – થાકેલો હતો. છતાં ખુરશીમાં પગ વાળીને બેસતો નહોતો. બસ, મારા ઘરનું નિરીક્ષણ જ કરી રહ્યો હતો. “બીજી વાત કહું?” બોલીને એણે ચારેય દિવાલો તરફ એક સરસરી નજર નાખીને કહ્યું : “ગાયત્રી માતા, તમે, ભાભી હિમાંશુ જેવો ટચુકડો બાબો પણ…અરે, તમારો અમેરિકા ગયેલો મિત્ર પણ…. વાહ! કોણ કોણ ભીંતે મઢાઈને ટિંગાય છે! આ તરફ અમેરિકાના એમ્પાયર સ્ટેટ બિલ્ડીંગનું જબરૂં વોલપેપર, ત્યાં પણે ગામઠી ઢબના ચાકળા ચંદરવા ! વાહ, શું ડેકોરેશન કર્યું છે તમે તમારા ઘરનું ! દાદ દઉં છું. બસ ખાલી કહેવાનું એટલું જ ખાસ કે દીવાલે આ બધું વળગાડ્યું છે, પણ એક બા-બાપુજીનો ફોટો જ તમને ના મળ્યો ?’